DWฮิตเทรดทะลุแสนล้าน
ตลท.คาดฮอตตามหุ้นผู้ออกมากขึ้น3วันเข้าซื้อขายได้หลังอนุมัติไฟลิ่ง
4 มิ.ย. 2556

ตลท.คาดฮอตตามหุ้นผู้ออกมากขึ้น3วันเข้าซื้อขายได้หลังอนุมัติไฟลิ่ง
ตลท.ประเมินปีนี้ DW เทรดทะลุ 1 แสนล้าน โตตามตลาดหุ้น ปรับโฉมใหม่เทรดใน 3 วัน
นางเกศรา มัญชุศรี รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ประเมินว่าปี 2556 นี้ มีโอกาสที่การซื้อขายของใบสำคัญแสดงสิทธิอนุพันธ์ (DW)จะมากกว่า 1 แสนล้านบาท เพราะเพียงแค่ 4 เดือนแรกของปีนี้มีการซื้อขายมูลค่า 73,946 ล้านบาท คิดเป็น 1.26% ของมูลค่าการซื้อขายในตลาดหุ้นไทย สูงกว่ายอดการซื้อขาย DW ของทั้งปี 2555 ที่มีจำนวน 69,020 ล้านบาท คิดเป็นสัดส่วน 0.91% ของมูลค่าการซื้อขายในตลาดหุ้น
สาเหตุที่ทำให้ DW มีการซื้อขายคึกคัก น่าจะเป็นผลมาจากจำนวนผู้ออกเพิ่มขึ้นเป็น 11 บริษัท จากปีที่ผ่านมามีเพียง 9 บริษัท และช่วง 4 เดือนแรกมีการออก DW ทั้งหมด 322 รุ่น เทียบกับตลอดปี 2555 มีจำนวน 601 รุ่น 
นอกจากนี้ สภาวะการซื้อขายของ DW ยังคึกคักตามการซื้อขายตลาดหุ้น ซึ่งปริมาณการซื้อขายเฉลี่ยต่อวันขณะนี้อยู่ที่ 5 หมื่นล้านบาทเศษ โตเกือบเท่าตัวจากปีที่ผ่านมาอยู่ที่ 3.2 หมื่นล้านบาทต่อวัน
ขณะเดียวกัน ตลาดหลักทรัพย์เตรียมจะปรับปรุงและพัฒนา DW เพื่อให้ไม่เป็นอุปสรรคกับการทำงานของผู้ออกและอำนวยความสะดวกให้กับผู้ลงทุน โดยเตรียมจะเพิ่มจำนวนอักษรชื่อย่อของ DW จาก 8 หลัก ให้เป็น 12 หลัก เพื่อใส่รายละเอียดเดือนและปีที่จะหมดอายุ ผู้ลงทุนจะได้ทราบว่า DW หมดอายุเมื่อใด เพราะราคา DW จะยิ่งลงเมื่อใกล้ครบกำหนดอายุ
นางเกศรากล่าวว่า ตลท.จะลดระยะเวลาในการรับหลักทรัพย์ DW จากเดิมจะใช้เวลาไม่น้อยกว่า 15 วัน ภายหลังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ยื่นแบบขอออกหลักทรัพย์(ไฟลิง)จึงจะเข้าซื้อขายได้ แต่จากนี้ไปจะลดขั้นตอนการทำงานต่างๆ ให้เหลือ 3 วัน เพราะได้เชื่อมระบบ elisting กับ efiling ของ ก.ล.ต. เพื่อให้ผู้ออกยื่นคำขอครั้งเดียว และปรับปรุงสัญญามอบหมายนายทะเบียนเพื่อลดปริมาณเอกสาร
ตลาดหลักทรัพยแห่งประเทศไทยยังเตรียมจะเพิ่มสินค้าอ้างอิง โดยขยายหุ้นให้ครอบคลุม SET 100 แต่ต้องมีมูลค่าหลักทรัพย์ตามราคาตลาด (มาร์เก็ตแคป) มากกว่า 1 หมื่นล้านบาท และให้สามารถออก DW อ้างอิงดัชนีหุ้นได้ รวมถึงอีทีเอฟที่มีสินค้าอ้างอิงเป็นหุ้น
“สิ่งที่ตลาดหลักทรัพย์ปรับปรุงน่าจะเริ่มได้ในช่วงเดือน ก.ค. เพื่อสนับสนุนให้การซื้อขาย DW มีความคึกคักมากกว่าเดิม นับเป็นพัฒนาการที่ดี โดยเฉพาะในส่วนของการรับหลักทรัพย์โดยการลดเวลาให้เหลือเพียง 3 วันนั้น ไม่มีตลาดหุ้นประเทศไหนสามารถทำได้เท่าเรา ข้อดีคือการกำหนดราคาจะใกล้เคียงกับราคาตลาด เพราะหากใช้ระยะเวลานาน ราคาจะไม่สมเหตุสมผล” นางเกศรา กล่าว 
ตลท.ได้กำหนดให้ DW ซึ่งออกโดยบริษัทหลักทรัพย์ เคจีไอ (ประเทศไทย) ชื่อ PTTG13CD อ้างอิงหุ้นบริษัท พีทีที โกลบอล เคมิคอล (PTTGC) ประเภทสิทธิในการซื้อ (Call Warrant) จำนวน 46.8 ล้านหน่วย ราคาเสนอขาย 1.07 บาท มูลค่าประมาณ 50.07 ล้านบาท เข้าซื้อขายในตลาดหลักทรัพย์แห่งประเทศไทยวันที่ 4 มิ.ย. 2556นี้และมอายุจะครบกำหนดอายุวันที่ 10 ม.ค. 2557 มีกำหนดอัตราการใช้สิทธิ DW 15 หน่วยต่อ 1 หุ้น ราคาการใช้สิทธิ 78 บาท